Frank Jensen (S), 1998-12-10:
Til hr. Bendt Bendtsen: Ja, lige præcis.
I de tilfælde, hvor man hidtil ville have givet over 1 års fængsel, skal man nu give dem den dér glidende overgang med ca. 1 års ekstra fængsel.
Der er nogle, der er bekymret for, om domstolene ikke er hårde nok, og om de udnytter de bestemmelser, der er i straffeloven, godt nok. Jeg må sige, at vores samfund jo har gennemgået et værdiskifte, et holdningsskifte.
Jeg er ked af at punktere den myte, som desværre gør sig gældende her i Tinget, men jeg ser den også ofte afspejle sig i den folkelige debat uden for huset her, at domstolene ikke tager det her til sig.
Det gør de, og det har de gjort her i 1990'erne.
Så blot på 7 år har domstolene altså forandret det sådan, at det afspejler det, som også har været ønsket her fra Folketinget, nemlig at domstolene skulle skærpe de konkrete strafudmålinger, som de gennemfører på den konkrete bevisførelse i retten.
Dér har de givet en skærpelse af den ubetingede frihedsstraf, sådan at den er steget med 77 pct. flere fængselsdage.
Nogle kunne spørge: Er det, fordi kriminaliteten er blevet grovere, volden er blevet grovere?
Det fremstår i hvert fald ikke som en konklusion, man kan drage.
Næ, det er simpelt hen et udtryk for, at domstolene generelt har givet det en skærpelse i strafudmålingen.
Jeg er også glad for, at jeg kan oplyse over for Folketinget, at de forskningsresultater, som vi får i Justitsministeriet på det her område, siger, at der er en større opklaringsprocent i dag for voldsforbrydelser, end der har været hidtil.
En større opklaring af voldsforbrydelser -
det er godt, det er jeg utrolig glad for, og det er godt, at politiet i stigende omfang er i stand til at kunne føre sagerne fra anklagemyndighedernes side sådan, at sager, der drejer sig om personfarlig kriminalitet, også opklares.
Det er en god udvikling.
Jeg skal svare til det spørgsmål, som hr. Tom Behnke var inde på, og jeg har med det her allerede svaret på noget af det, og tiden tillader ikke, jeg går igennem det, som fru Pia Kjærsgaard ønsker, nemlig at skulle svare på, hvad baggrunden var for forandringer fra det ene år til det andet vedrørende alle former for kriminalitet. Men samlet set lever vi i et samfund, Danmark, hvor kriminaliteten er på vej ned, og det er den også i 1998.
Statistikken fra Rigspolitichefen fortæller da også, at kriminaliteten, anmeldelserne for kriminalitet og kriminelle forhold er faldet med 4 pct. i 1998 samlet set.
Det er en udvikling, vi vil.
Det er en udvikling, vi gerne vil fortsætte.
Derfor de store bestræbelser på det kriminalpræventive område.
Til hr. Skaarup omkring politibevillingerne
: Hr. Skaarup ved jo godt, at regeringen selv gik til vores forligspartnere på politiforliget og bad om 300 mio. kr. ekstra i den resterende del af den nuværende flerårsaftale, og at vi skal i gang med at forhandle om indeværende år, og at det jo ikke er sædvanligt, at man starter med at tage en debat her i salen om udgangspunktet for politiets bevillinger for en ny flerårsperiode.
Med hensyn til ofrene spurgte hr. Skaarup, om jeg ville tage initiativ til at forandre den 24-timers-regel, som Nævnet vedrørende erstatninger til ofre for kriminalitet har som sit grundlag.
Ja, det er et spørgsmål, som hr. Skaarup også stillede mig skriftligt, og hr. Skaarup ved, at han også får svaret skriftligt.
En gang imellem kunne jeg godt ønske mig, at når hr. Skaarup får skriftlige svar fra mig, at de så også blev læst og fandt indpas i hans argumentation. Men jeg kan sige også her i dag, at det spørgsmål har jeg overladt til en besvarelse af det udvalg, vi nu har nedsat omkring erstatningsansvarsloven, det udvalg, der ledes af retschefen fra Ombudsmandsinstitutionen, Jens Møller, og der vil komme en besvarelse, når dette udvalg forhåbentlig i løbet af en relativt kort periode har gennemgået hele erstatningsansvarsområdet.